text: Voldeligt røveri i Kolding
  22 december 2011 kl. 07.57
  Shell i Sydbanegade i Kolding var onsdag aften ved 23.30-tiden udsat for et røveri.
  En mand kom ind i butikken og optrådte meget voldelig overfor ekspedienten.
  - Han råbte og skreg, kastede med flasker og spyttede på ekspedienten. Og han stoppede kioskvarer i lommerne, fortæller vagtchef hos Sydøstjyllands Politi, Frits Lund, til Radio VLR.
  Politiet blev tilkaldt og røveren var fortsat i butikken, da ordensmagten nåede frem. Røveren - en 21-årig mand af anden etnisk herkomst end dansk fra Kolding - blev pacificeret med peberspray og efterfølgende anholdt.
  Politiet vil i løbet af dagen vurdere om manden skal fremstilles i grundlovsforhør.
  